# Odvodový úver: Alternatíva voči prepúšťaniu

**Čo je to odvodový úver Slovenskej záručnej a rozvojovej banky (SZRB)?**

Odvodový úver je forma pomoci pre inak zdravé firmy, v ktorých je však ohrozená zamestnanosť v dôsledku všeobecného prepadu dopytu.

Úver umožňuje dočasne znížiť náklady na pracovnú silu za výhodných úrokových podmienok, pokiaľ firma po jeden rok udrží stavy zamestnancov.

**Aké sú výhody úveru?**

Úver si nevyžaduje žiadne zabezpečenie okrem blankozmenky s avalom, keďže zaň poskytuje záruku Ministerstvo financií.

Dostať ho môžu aj podniky, ktoré majú podlžnosti voči Sociálnej alebo zdravotným poisťovniam – pričom ak chcú výhodný úrok, musia do roka tieto svoje podlžnosti splatiť.

A na rozdiel od mnohých iných typov pôžičiek možno tento úver použiť aj na prevádzkové náklady spojené s udržaním zamestnanosti.

Splatnosť úveru je tri roky od jeho poskytnutia, pričom v prvom roku nespláca klient ani istinu, ani úroky.

**Aká je úroková sadzba na úver?**

Ak firma splní podmienky udržať jeden rok zamestnanosť a nemať na konci tohto roka podlžnosti voči Sociálnej poisťovni či zdravotným poisťovniam, úroková sadzba po bonifikácii od Ministerstva financií bude rovná 2,76%. V prípade, že firma nejakú z týchto podmienok nenaplní, bude platiť vyššiu sadzbu 7,06%.

**Aká je výška úveru?**

Úver možno čerpať v sume ročných odvodov za zamestnancov v trvalom pracovnom pomere. Minimálna výška úveru je 10 000 eur a maximálna výška 350 000 eur.

**Kto môže žiadať o úver?**

Úver je určený malým a stredným podnikateľom, teda firmám, ktoré zamestnávajú menej ako 250 zamestnancov a buď a) ich ročný obrat je nižší ako 50 miliónov eur, alebo b) ich bilančná suma je nižšia ako 43 miliónov eur.

Podniky musia mať aspoň troch zamestnancov, nesmú byť zamestnávateľskými agentúrami, ani podnikať v niektorých vymedzených oblastiach, ako je napríklad obchod so zbraňami.

Keďže úver je poskytovaný vďaka pomoci *de minimis* zo strany Ministerstva financií, ak firma už nejakú pomoc *de minimis* v minulosti dostala, nesmie celková suma pomoci prekročiť 200 000 eur za posledné tri fiškálne roky.

Firma musí spĺňať finančné kritériá SZRB – môže mať zníženú schopnosť plnenia krátkodobých finančných záväzkov, ale jej existencia nesmie byť bezprostredne ohrozená.

**Kde možno získať ďalšie informácie?**

Ďalšie náležitosti k úveru, vrátane žiadosti, možno nájsť na webovom sídle SZRB –

<http://www.szrb.sk> (<http://www.szrb.sk/Default.aspx?CatID=45&NewsID=165>), alebo na regionálnych zastúpeniach SZRB, kde je samozrejme možné o úver aj požiadať.

Právnym základom pre pomoc *de minimis* vo forme záruky a bonifikácie sú Nariadenie Komisie (ES) č. 1998/2006 z 15. decembra 2006 o uplatňovaní článkov 87 a 88 zmluvy na pomoc *de minimis* a paragraf 53e) Zákona o službách zamestnanosti 5/2004 Z.z.

Regionálne zastúpenia Slovenskej záručnej a rozvojovej banky

|  |  |
| --- | --- |
| 811 06 BratislavaPalisády 36P.O.BOX 154tel. 02/ 57 292 205, 206, 208, 292fax: 02/ 57 292 204riaditeľ: Ing. Jaroslav Šiška | 949 01 NitraPárovská 2tel. 037/ 693 04 10-3fax: 037/ 693 04 19riaditeľ: Ing. Martin Babulic |
|   |   |
| 974 01 Banská BystricaKuzmányho 16P.O.BOX 117tel. 048/ 415 47 59-60,048/ 415 47 63fax: 048/ 290 12 20riaditeľ: Ing. Jozef Gašparík | 010 11 ŽilinaHodžova 9tel. 041/ 562 20 52,041/ 500 44 99fax: 041/ 500 43 03riaditeľ: Ing. Pavol Farský |
|   |   |
| 040 01 KošiceRooseveltova 5tel. 055/ 72 98 681-83fax: 055/ 72 98 682riaditeľ: Ing. Danka Lopuchovská | 080 01 PrešovSlovenská 15tel. 051/ 772 10 41fax: 051/ 772 10 42riaditeľ: Ing. Radovan Krajíček |
|   |   |
| 945 01 KomárnoTržničné námestie 3tel. 035/ 77 33 095-6fax: 035/ 77 33 097riaditeľ: PhDr. Štefan Havran | 031 01 Liptovský Mikulášul. 1. mája 24tel. 044/ 547 49 70 - 2fax: 044/ 547 49 79riaditeľ: Ing. Miroslav Uličný |
|   |   |
| 917 01 TrnavaHorné Bašty 36/Btel. 033/ 534 07 68-69fax: 033/ 534 07 70riaditeľ: - | 911 01 Trenčín (budova TSK)  K dolnej stanici 7282/20Atel. 032/ 640 11 45-46fax: 032/ 640 11 47riaditeľ: Mgr. Martin Bošanský |